**Beszámoló a HAT-18-01-0542 azonosítójú Muravidék és Muraköz gyöngyszemei Kincsesbányáról című Határtalanul! pályázat megvalósításáról**

Kísérő pedagógusok: /pályázati elszámolásban díjazottak/ Sallay Orsolya (Kazinczy Tagiskola)

Biró Sándorné (Károlyi Tagiskola, Fehérvárcsurgó)

Pataki-Huszár Rita (Csókakő)

Továbbá részt vett: Horváth Andrea (Csókakő)

Projektvezető: Horváth István Attiláné (Kazinczy Tagiskola)

A kollégák a tanév folyamán elektronikus levelezéssel, személyes konzultációval, illetve telefonos kapcsolatban egyeztették az előkészítési feladatokat: előkészítő órák szervezése (osztályfőnöki, történelem, földrajz), szülők tájékoztatása, kapcsolattartás a Talabor Utazási Irodával és a kollégákkal.

2019. 06. 06-án a reggeli órákban indult a három tagiskola szlovéniai célja felé. A kényelmes buszozás a nagy létszám (58 fő+ 5 kísérő pedagógus) ellenére biztosított volt, mindkét busz jól felszerelt, légkondicionált volt, a sofőrök határozottak, de a gyerekekkel jól kommunikálók voltak. A határátlépés után a déli órákban érkeztünk Lendvára, ahol Gabi Feher idegenvezetővel is összeismerkedtünk.

Először a helyi magyar kisebbség központjában, a Bánffy Központban tettünk látogatást, ahol részletes tájékoztatást kaptunk a szlovéniai magyarok kulturális életéről, az két tannyelvű oktatásról.

Ezt követte a Szent Katalin római katolikus templom és templomkert meglátogatása. A 250 évvel ezelőtt barokk stílusban épült Szent Katalin templom megtekintése mellett, a Szent István és Szent László szobrokról is hallhattunk előadást a hűs fák alatt. Rövid séta után Széchenyi és Kossuth emléktáblájához érkeztünk, ahol kiselőadást hallgattunk meg a Szabadságharcról, majd elhelyeztük az emlékezés koszorúit.

A lendvai várban megidéztük Alsólendva híres főúri családjának, a Bánffyaknak az emlékét, s tisztelegtünk a lendvai születésű, világhírű szobrász, Zala György munkássága előtt, akinek leghíresebb alkotása a budapesti Hősök terén álló Millenniumi emlékmű.

A környező dombokon tett kirándulással zárjuk első napunkat. A Lendvára és környékére, az országhatárokra szép kilátást nyújtó dombon lévő Szentháromság kápolnában találkozhatunk Hadik András múmiájával, aki történelmileg összeköti a Kárpát-medencét. Itt nyugszik egy 48-as honvédszázados is, a kápolna kertjében megtaláltuk a síremlékét.

Alsólendvára érkezésünk után ízletes vacsorát fogyasztottunk, majd elfoglaltuk szálláshelyünket a panzióban.

A nap zárásaként közös beszélgetéssel elevenítettük fel élményeinket. Közösségépítő játékok, focizás során ismerkedtek a három tagiskola diákjai egymással. Takarodó után felügyeltük a diákok pihenését.

Kirándulásunk 2. napját a Makovecz Imre által tervezett Kultúrház megtekintésével kezdtük. Néhány diákunk a színpadon lehetőséget kapott szavalásra, népdaléneklésre. A délelőtt folyamán látogatást tettünk az I. számú Kéttanítási nyelvű iskolába, ahol megismerhettük a magyar nyelvű oktatás helyzetét, rövid műsorral üdvözöltük vendéglátóinkat. Az igazgatóhelyettes körbevezetett az iskolában, pppt-ben mutatta be a működésüket. A diákok által összegyűjtött könyvcsomag átadása után megvendégeltek minket.

Reggeli után Muraszombat felé vettük az irányt. Út közben megállunk Zsitkócon, ahonnan a Deák család származott. Deák Ferenc emléktáblájánál tisztelgünk a reform kor kiváló politikusa előtt: népdallal, szavalattal, közös dallal emlékeztünk a haza bölcsére, koszorút helyeztünk el a táblájánál.

Muraszombaton a Várkastély parkjában fogyasztottuk el az ebédcsomagot. A Sapáry család történetén túl a Muravidék földrajzi, történelmi jellegzetességeit, néphagyományait is megismerhettük. Megcsodáltuk az Evangélikus templombelső díszítését, hangszereit.

Következő megállónk a Bakonaki-tó volt. Sétát tettünk a tó környéki erdőben, ahol csodaforrás, energiapontok és a Szent Vid kápolna is megtalálható. Kiselőadásban meghallgattuk a helyhez kötődő legendát, hűsöltünk, pihentünk. Visszaúton először Bántornyán álltunk meg, ahol a világhírű, XIV. századi freskókészítő, Aquila János alkotásait fedezhettük fel. Kiselőadásból megtudtuk, hogy képei főként biblikus történeteket ábrázolnak, de a bántornyai templom különlegessége a Szent László- legendát bemutató képsorozat.

Szállásunkra visszatérve, vacsora után még sokáig beszélgettünk az élményekről, kis pihenő után ajándékvásárlási lehetőséget biztosítottunk a közeli Központban.

Harmadik nap hosszabb út, s a horvát határ átlépése után Varasdra utaztunk, ami a török veszély idején Horvátország fővárosa volt. Megtekintettük a Vár helytörténeti kiállítását. Városnéző túránk fő pontjai: Nemzeti Színház, városháza, főtér, katedrális, várostörténeti múzeum voltak. Jól éreztük magunkat, mert egy városi rendezvénybe is belecsöppentünk, s láthattuk a Díszőrségváltást is.

Ezt követően a Zrínyi család ősi fészkéhez, Csáktornyára utaztunk, mely szintén a maiHorvátországterületén található. Turul emlékműnél kiselőadást hallgattunk meg, s elhelyeztük a Zrínyi családra emlékező koszorút. Rövid sétával megtekintettük a Belvárost, s a katolikus templom különleges homlokzatát, díszítését. Ebéd után a Zrínyi Várkastély kiállítását látogattuk meg.

Hazafelé véve az irányt, következő megállónk Radamos volt, a Lendvától tíz kilométerre lévő magyar falu határában, egy tölgyfa koronájában a 2. világháború után több alkalommal próbált a Szűzanya vigaszt és reményt nyújtani az emberek százainak. Számtalan csoda is történt a Mária-fával kapcsolatosan. Jelenleg egy nyitott fakápolna őrzi a közben kidőlt fa csonkját. A kiselőadást meghallgatva e helyszínen vettünk búcsút idegenvezetőnktől, és köszöntük meg mind az ő, mind a sofőrök munkáját.

A határt átlépve, rövid pihenőt tartva este kilencre értünk haza. A diákokat épségben, egészségesen adtuk át szüleiknek.

Június 11-én tartottuk értékelő óránkat: kiállítást készítettünk az ajándéktárgyakból, közösen megnéztük a készített fotókat, mindenki elmesélte egy-egy kedves élményét.

A gyerekek, szülők visszajelzései alapján élményekkel gazdagodva, erősebb közösség érkezett vissza. A három tagiskola diákjai között barátságot kötődtek, a diákok érdeklőbbek lettek Szlovénia eseményei, hírei után.

Köszönjük a pályázat kiíróinak, és fenntartónknak a lehetőséget, hogy élményekkel, érzelmekkel gazdagodhattak diákjaink.

A készült fényképeket iskolánk facebook-oldalán tekinthetik meg.

Kincsesbánya, 2019. 06. 19.

Horváth István Attiláné

projektvezető